CELEX: 62022CN0069
Language: sl
Date: 2022-02-02 00:00:00
Title: Zadeva C-69/22: Tožba, vložena 2. februarja 2022 – Evropska komisija/Romunija

25.4.2022   
            
            
               SL
            
            
               Uradni list Evropske unije
            
            
               C 171/17
            
         
      Tožba, vložena 2. februarja 2022 – Evropska komisija/Romunija
      (Zadeva C-69/22)
      (2022/C 171/22)
      Jezik postopka: romunščina
      
         Stranki
      
      
         Tožeča stranka: Evropska komisija (zastopnika: M. Noll-Ehlers, M. Ioan, agenta)
      
         Tožena stranka: Romunija
      
         Predlog tožeče stranke
      
      
                  —
               
               
                  Naj se ugotovi, da Romunija ni izpolnila obveznosti iz člena 6(1) in člena 10(1) Direktive (EU) 2016/2284 Evropskega parlamenta in Sveta [z dne 14. decembra 2016] o zmanjšanju nacionalnih emisij za nekatera onesnaževala zraka, spremembi Direktive 2003/35/ES in razveljavitvi Direktive 2001/81/ES (1), ker ni sprejela in Evropski komisiji ni predložila nacionalnega programa nadzora nad onesnaževanjem zraka;
               
            
                  —
               
               
                  Romuniji naj se naloži plačilo stroškov.
               
            
         Tožbeni razlogi in bistvene trditve
      
      Komisija trdi, da so bili z Direktivo (EU) 2016/2284 o zmanjšanju nacionalnih emisij za nekatera onesnaževala zraka določene obveznosti zmanjšanja emisij za pet ključnih onesnaževal zraka za leta od 2020 do 2029 in od 2030. Člen 6(1) te direktive z namenom spoštovanja teh obveznosti zmanjšanja emisij in prispevanja k doseganju ciljev Unije glede kakovosti zraka državam članicam nalaga sprejetje nacionalnega programa nadzora nad onesnaževanjem zraka.
      V skladu s členom 10(1) Direktive (EU) 2016/2284 bi morala Romunija nacionalni program nadzora nad onesnaževanjem zraka Komisiji posredovati do 1. aprila 2019, ukrepe, ki so jih načrtovali romunski organi, pa bi bilo treba začeti izvajati pred tem datumom.
      Komisija zato trdi, da Romunija, ker pred datumom vložitve te tožbe ni sprejela in Komisiji ni predložila nacionalnega programa nadzora nad onesnaževanjem zraka, ni izpolnila obveznosti iz člena 6(1) in člena 10(1) Direktive (EU) 2016/2284.
      
         (1)  UL 2016, L 344, str. 1.